作者:李群玉
標題:自澧浦東遊江表，途出巴丘，投員外從公虞
內容:短翮後飛者，前攀鸞鶴翔。力微應萬裡，矯首空蒼蒼。誰昔探花源，考盤西嶽陽。高風動商洛，綺皓無馨香。一朝下蒲輪，清輝照巖廊。孤醒立眾醉，古道何由昌。經術震浮蕩，國風掃齊梁。文襟即玄圃，筆下成琳琅。霞水散吟嘯，松筠奉琴觴。冰壺避皎潔，武庫羞鋒鋩。小子書代耕，束發頗自強。艱哉水投石，壯志空摧藏。十年侶龜魚，垂頭在沅湘。巴歌掩白雪，鮑肆埋蘭芳。騷雅道未喪，何憂名不彰。饑寒束困厄，默塞飛星霜。百志不成一，東波擲年光。塵生脫粟甑，萬裡違高堂。中夜恨火來，焚燒九回腸。平明梁山淚，緣枕沾匡床。依泊洞庭波，木葉忽已黃。哀砧搗秋色，曉月啼寒螿。複此棹孤舟，雲濤浩茫茫。朱門待媒勢，短褐誰揄揚。仰羨野陂鳧，無心憂稻粱。不如天邊雁，南北皆成行。男兒白日間，變化未可量。所希困辱地，剪拂成騰驤。咋筆話肝肺，詠茲枯魚章。何由首西路，目斷白雲鄉。